Document ID: 32004D0554

ODLOČBA KOMISIJE
z dne 9. julija 2004
o spremembi Priloge E Direktive Sveta 91/68/EGS in Priloge I Odločbe 79/542/EGS glede posodobitve vzorca zdravstvenih spričeval za ovce in koze
(notificirano pod dokumentarno številko K(2004) 1926)
(Besedilo velja za EGP)
(2004/554/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 72/462/EGS (1) z dne 12. decembra 1972 o problemih glede zdravstvenih in veterinarskih pregledov ob uvozu govedi, ovc in koz ter prašičev in svežega mesa ali mesnih proizvodov iz tretjih držav in zlasti člena 11(2) Direktive,
ob upoštevanju Direktive Sveta 91/68/EGS z dne 28. januarja 1991 o pogojih v zvezi z zdravstvenim varstvom živali, ki urejajo trgovanje znotraj Skupnosti z ovcami in kozami (2) in zlasti člena 14(2) Direktive,
ob upoštevanju naslednjega:
(1)
Vzorec veterinarskega spričevala za trgovanje znotraj Skupnosti z ovcami in kozami za pleme je prikazan kot vzorec III v Prilogi E Direktive 91/68/EGS.
(2)
Vzorec veterinarskega spričevala za izvoz domačih ovc in koz iz tretjih držav je prikazan kot „OVI-X“ v Delu 2 Priloge I Odločbe Sveta 79/542/EGS z dne 21. decembra 1976 o seznamu tretjih držav ali delov tretjih držav in o pogojih javnega zdravja in zdravstvenega varstva živali ter o pogojih izdajanja veterinarskih spričeval, za uvoz v Skupnost nekaterih živih živali in svežega mesa (3).
(3)
V skladu z Delom I Poglavja A Priloge VIII in Poglavjem E Priloge IX Uredbe (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (4), so bile spremenjene nekatere zahteve v zvezi s trgovanjem in uvozom ovc in koz za pleme zaradi strožjega pristopa k uničenju praskavca.
(4)
Potrebno je uskladiti veterinarsko spričevalo, vzorec III Priloge E k Direktivi 31/68/EGS in vzorec spričevala OVI X v Prilogi I k Odločbi 79/542/EGS z novimi pravili.
(5)
Direktiva 91/68/EGS in Odločba 79/542/EGS se morata ustrezno spremeniti.
(6)
Ukrepi iz te odločbe so v skladu z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO ODLOČBO:
Člen 1
Vzorec III v Prilogi E k Direktivi 91/68/EGS se nadomesti z besedilom Priloge I te odločbe.
Člen 2
Vzorec OVI-X iz Dela 2 Priloge I k Odločbi 79/542/EGS se nadomesti z besedilom Priloge II te odločbe.
Člen 3
Ta odločba se uporablja od 1. junija 2004.
Člen 4
Ta odločba je naslovljena na države članice.
V Bruslju, 9. julija 2004

Labels: 3
6